Diari Oficial de la Generalitat Valenciana


Sumari del DOGV 3841, del 21-09-2000 (2000/7373)

Informació pública de la convocatòria pública per a la formació d'una borsa de treball de candidats per a cobrir en règim de provisió temporal les places vacants de la tercera categoria del cos de secretaris judicials declarades o que es vagen declarant desertes al llarg de l'any judicial de 2000/2001 corresponents a jutjats de primera instància i instrucció de les tres províncies dependents d'aquest Tribunal Superior de Justícia de la Comunitat Autònoma Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3841

Data del DOGV
:   21-09-2000

Secció del DOGV
:   IV. ADMINISTRACIÓ DE JUSTÍCIA - C) CITACIONS A COMPAREIXENÇA JUDICIAL I EXECUCIÓ DE SENTÈNCIES

Número del document
:   2000/7373


Organisme emissor
:   Tribunal Superior de Justícia (TSJ)

Tipus de document
:   Anunci

Informació pública de la convocatòria pública per a la formació d'una borsa de treball de candidats per a cobrir en règim de provisió temporal les places vacants de la tercera categoria del cos de secretaris judicials declarades o que es vagen declarant desertes al llarg de l'any judicial de 2000/2001 corresponents a jutjats de primera instància i instrucció de les tres províncies dependents d'aquest Tribunal Superior de Justícia de la Comunitat Autònoma Valenciana. [2000/M7373]
  
El Ministeri de Justícia, de conformitat amb el que estableix l'article 38 del Reial Decret 429/1988, de 29 d'abril, pel qual s'aprova el Reglament Orgànic del Cos de Secretaris Judicials, per la Resolució de 26 de febrer de 1997, va acordar autoritzar aquest Tribunal Superior de Justícia perquè, mitjançant l'anunci del concurs corresponent, forme una borsa de candidats per a cobrir en règim de provisió temporal les places vacants de la tercera categoria del cos de secretaris judicials declarades o que es vagen declarant desertes dels jutjats de primera instància i instrucció de les tres províncies dependents d'aquest Tribunal Superior de Justícia.
  
Bases
  
Primera
  
Sols podran prendre part en aquest concurs els qui en la data d'expiració del termini de presentació de sol·licituds, complisquen, segons estableix l'article 38.2 a) del Reglament Orgànic del Cos de Secretaris Judicials, Reial Decret 429/1988, de 29 d'abril, en relació amb l'article 475 de la Llei Orgànica del Poder Judicial, els requisits següents:
  
- Ser espanyol, major d'edat i llicenciat en Dret no pertanyent al cos de secretaris judicials, i complir els requisits que per a l'ingrés en aquest s'exigeixen en l'article 14 del dit reglament.
  
- Tindre residència habitual o comprometre's a adquirir-la i mantindre-la durant l'exercici efectiu de la funció en el municipi on tinga la seua l'òrgan judicial per al qual es pretén el nomenament.
  
Segona
  
Els qui desitgen prendre part en aquest concurs públic hauran de dirigir les seues instàncies al president del Tribunal Superior de Justícia de la Comunitat Autònoma Valenciana, bé directament o en la forma establida en l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en el termini de 20 dies naturals a comptar des del següent al de publicació d'aquesta convocatòria en el Diari Oficial de la Generalitat Valenciana, sense que incidisca en el còmput d'aquest termini qualssevol altres formes de publicitat que pogueren donar-se a aquesta. Les sol·licituds que es presenten a través de les oficines de Correus hauran d'anar en sobre obert perquè el funcionari corresponent puga estampar-hi el segell de dates abans de certificar-les.
  
Tercera
  
Les instàncies i els documents que les acompanyen es presentaran per duplicat, i s'hi faran constar inexcusablement les següents dades:
  
A) Nom i cognoms, número del document nacional d'identitat, data de naixement, domicili i telèfon de contacte.
  
B) Declaració expressa que el sol·licitant compleix tots i cadascun dels requisits per a l'ingrés en el cos de secretaris judicials segons l'article 14 del Reial Decret 429/1988, de 29 d'abril, pel qual s'aprova el Reglament Orgànic del Cos de Secretaris Judicials.
  
C) Compromís de prestar el jurament o promesa que estableix l'article 459 de la Llei Orgànica del Poder Judicial.
  
D) Relació de mèrits que al·legue el concursant, a efectes de les preferències establides en l'article 38.2 b) del repetit Reglament del Cos de Secretaris Judicials en relació amb l'article 482 i Títol IV del Llibre IV de la Llei Orgànica del Poder Judicial.
  
E) Les instàncies s'entendran referides a totes i cadascuna de les places de secretaris judicials de la tercera categoria dels jutjats de les tres províncies dependents del Tribunal Superior de Justícia de la Comunitat Autònoma Valenciana que, en règim de provisió temporal, s'hagen de cobrir.
  
F) Les sol·licituds s'entendran subsistents per a tot l'any judicial de 2000/2001, excepte que en el curs d'aquest es produïsca l'exprés desistiment per part del concursant.
  
G) A les instàncies s'acompanyaran inexcusablement fotocòpia del document nacional d'identitat, del títol de llicenciat en Dret o còpia autenticada d'aquest, expedient acadèmic. També s'acompanyaran els documents o còpies autenticades d'aquests, acreditatius dels mèrits preferencials al·legats pel concursant.
  
Quarta
  
Tindran preferència aquells sol·licitants en qui concórreguen més mèrits d'acord amb el barem següent, sempre que no concórreguen altres circumstàncies que comporten la seua falta d'idoneïtat:
  
a) Els qui tinguen el títol de Doctor en Dret.
  
b) Els qui hagen exercit el càrrec de secretari substitut o de provisió temporal, funcions judicials o de substitució en la carrera fiscal amb aptitud demostrada o exercit altres professions jurídiques.
  
c) Els qui hagen aprovat oposicions per a l'exercici de llocs de treball en qualsevol administració pública en què s'exigisca el títol de llicenciat en Dret.
  
d) Els qui acrediten docència universitària de disciplina jurídica.
  
e) Els qui tinguen millor expedient acadèmic.
  
f) Els qui acrediten el coneixement del dret o llengua i dret propis de la comunitat autònoma.
  
Els mèrits expressats es valoraran d'acord amb el següent barem:
  
a) Els qui tinguen el títol de doctor en Dret: fins a 5 punts.
  
b) Els qui hagen exercit el càrrec de secretari substitut o de provisió temporal, funcions judicials o de substitució en la carrera fiscal amb aptitud demostrada o exercit altres professions jurídiques: fins a 7 punts.
  
c) Els qui hagen aprovat oposicions per a l'exercici de llocs de treball en qualsevol administració pública en què s'exigisca el títol de llicenciat en Dret: fins a 5 punts.
  
d) Els qui acrediten docència universitària de disciplina jurídica: fins a 5 punts.
  
e) Els qui tinguen millor expedient acadèmic: fins a 8 punts.
  
f) El coneixement del dret o llengua i dret propis de la comunitat autònoma: fins a 5 punts.
  
Cinquena
  
La Sala de Govern del Tribunal Superior de Justícia de la Comunitat Valenciana ordenarà els concursants d'acord amb l'expressat barem i formarà la borsa amb els 60 que obtinguen millor puntuació i segons aquesta.
  
L'expressada relació es publicarà al tauler d'anuncis del Tribunal Superior de Justícia i de les audiències provincials d'Alacant i Castelló.
  
Sisena
  
Els nomenaments no es produiran de manera immediata a la seua resolució, sinó d'acord amb les necessitats del servei i amb la confirmació prèvia del Ministeri de Justícia de la seua procedència.
  
Setena
  
La persona cridada per a proveir una plaça que no acceptara el nomenament efectuat per la Sala de Govern del Tribunal Superior de Justícia o no es presentara a prendre possessió per causa justificada, s'entendrà que renuncia al nomenament i que deixa passar el torn als qui el seguisquen en la llista de la borsa i si la causa fóra no justificada s'entendrà que renuncia a estar inclòs en la borsa.